KIRJALLINEN KYSYMYS P-0907/02 esittäjä(t): Luciana Sbarbati (ELDR) komissiolle. Käytetyn öljyn uudelleen jalostaminen.



Virallinen lehti nro 028 E , 06/02/2003 s. 0056 - 0057



KIRJALLINEN KYSYMYS P-0907/02 esittäjä(t): Luciana Sbarbati (ELDR) komissiolle (25. maaliskuuta 2002) Aihe: Käytetyn öljyn uudelleen jalostaminen Direktiivin 75/439/ETY(1), muutettuna direktiivillä 87/101/ETY(2) ja direktiivillä 91/692/ETY(3), 3 artiklan 1 kohdassa säädetään, että jäsenvaltioiden on silloin kun se on teknisesti, taloudellisesti ja organisatorisesti mahdollista, toteutettava tarvittavia toimenpiteitä, jotta käytetyt öljyt ensisijaisesti jalostettaisiin uudelleen. Komissio lähetti keväällä 2001 virallisen ilmoituksen Ranskalle, Ruotsille, Itävallalle, Tanskalle, Belgialle, Alankomaille, Isolle-Britannialle ja Suomelle, koska ne eivät olleet taanneet, että käytetty öljy hävittämisen sijaan jalostettaisiin uudelleen. Tiedustelisin edellä esitetyn perusteella, onko ympäristöasioiden pääosasto suunnitellut käytettyjä öljyjä koskevien yhteisön direktiivien tarkistamista, koska näitä öljyjä käytetään ensisijaisesti voiteluöljyjen tuotantoon? Koska on välttämätöntä taata vaarallisiksi katsottavien jätteiden vastuullinen hallinta, tiedustelisin komissiolta mitä toimia se on toteuttanut, jotta vältetään muun muassa dioksiinin aiheuttama pilaantuminen ja öljystä johtuva eläinrehun saastuminen? (1) EYVL L 194, 25.7.1975, s. 23. (2) EYVL L 42, 12.2.1987, s. 43. (3) EYVL L 377, 31.12.1991, s. 48. Margot Wallströmin komission puolesta antama vastaus (22. huhtikuuta 2002) Kuten parlamentin jäsen toteaa, komissio on aloittanut rikkomisesta johtuvat menettelyt 13 jäsenvaltiota vastaan niiden jätettyä panematta täytäntöön jäteöljyhuollosta annetun direktiivin 75/439/ETY(1) 3 artiklan, jossa säädetään, että jäsenvaltioiden on annettava jäteöljyjen käsittelyssä etusija jäteöljyjen regeneroinnille. Toimen tarkoituksena on yhteisön lainsäädännön olemassa olevan velvoitteen täytäntöönpano. Komissio ei aio ehdottaa yllä mainitun direktiivin pikaista uudelleentarkastelua. Komissio tarkastelee kuitenkin parhaillaan EU:ssa tapahtuvasta jäteöljyn keräämisestä ja hyödyntämisestä tehtyä uutta tutkimusta, joka sekin puoltaa jäteöljyjen regenerointia. Mahdollisella tulevalla direktiivin tarkistuksella olisikin näin ollen pyrittävä lisäämään tällaisten öljyjen regenerointia edistäviä kannustimia. Nykyisessä direktiivissä vahvistetaan pääasialliset velvoitteet, joita on noudatettava jäteöljyjen keräämisen sekä asianmukaisen käsittelyn varmistamiseksi, jotta ehkäistään niiden laiton hävittäminen ja riittämätön käsittely. Pitää paikkansa, että jäteöljydirektiivissä tarkoitettujen jäteöljyjen (ts. mineraaliöljyjätteiden) käyttäminen eläinten ravintona olisi vahingollista eläinten terveydelle. Tällainen käyttö rikkoisikin jätteistä annetun puitedirektiivin 4 artiklaa, jossa nimenomaisesti säädetään, että jätteet on käsiteltävä ja hyödynnettävä aiheuttamatta vaaraa eläimille. Jäteöljyjen polttamisesta syntyvien dioksiinipäästöjen osalta voidaan todeta, että uusi jätteenpoltosta annettu direktiivi 2000/76/EY kumoaa direktiivin 75/439/ETY liitteen, sellaisena kuin se on muutettuna, ja näin ollen nimenomaan sitä sovelletaan vastedes jäteöljyjen polton valvontaan. Muutoksen myötä jäteöljyjen polttoon liittyviä toimintaehtoja on tiukennettu ja useiden epäpuhtauksien, mukaan luettuna dioksiini, päästöjen raja-arvoja on alennettu. (1) EYVL L 194, 25.7.1975, s. 23.